Komission päätös,

tehty 28 päivänä heinäkuuta 2000,

tavoitteen 1 kohdealueisiin kuuluvilla Borderin, Midlandin ja Westernin alueilla ja tavoitteen 1 mukaisesti siirtymäkauden tukea saavilla Southernin ja Easternin alueilla Irlannissa toteutettavia yhteisön rakenteellisia tukitoimia koskevan yhteisön tukikehyksen hyväksymisestä

(tiedoksiannettu numerolla K(2000) 1783)

(Ainoastaan englanninkielinen teksti on todistusvoimainen)

(2002/502/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(1) ja erityisesti sen 15 artiklan 4 kohdan,

on kuullut aluekehityksen ja alueellisen uudelleenjärjestelyn komiteaa, perustamissopimuksen 147 artiklassa tarkoitettua komiteaa, maatalouden rakenteiden ja maaseudun kehittämisen komiteaa sekä kalastus- ja vesiviljelyalan komiteaa,

sekä katsoo seuraavaa:

(1) Asetuksen (EY) N:o 1260/1999 II osaston 13 artiklassa ja sitä seuraavissa artikloissa säädetään yhteisön tukikehysten laatimista ja täytäntöönpanoa koskevista edellytyksistä.

(2) Asetuksen (EY) N:o 1260/1999 15 artiklan 1 ja 2 kohdassa säädetään, että jäsenvaltio voi toimittaa komissiolle mainitun asetuksen 8 artiklassa tarkoitettuja kumppaneita kuultuaan kehittämissuunnitelman, jonka sisällöstä säädetään mainitun asetuksen 16 artiklassa.

(3) Asetuksen (EY) N:o 1260/1999 15 artiklan 4 kohdan nojalla komissio laatii jäsenvaltioiden esittämien aluekehityssuunnitelmien perusteella, mainitun asetuksen 8 artiklassa määriteltyä kumppanuusperiaatetta noudattaen ja yhteisymmärryksessä asianomaisen jäsenvaltion kanssa yhteisön rakenteellisia tukitoimia koskevan yhteisön tukikehyksen.

(4) Irlannin hallitus esitti komissiolle 15 päivänä marraskuuta 1999 hyväksyttävän aluekehityssuunnitelman, joka koskee asetuksen (EY) N:o 1260/1999 3 artiklan 1 kohdan mukaisesti tavoitteen 1 kohdealueisiin kuuluvia Borderin, Midlandin ja Westernin alueita ja 6 artiklan 1 kohdan ensimmäisen alakohdan mukaisesti tavoitteen 1 mukaista siirtymäkauden tukea saavia Southernin ja Easternin alueita. Tämä suunnitelma sisältää mainitun asetuksen 16 artiklassa tarkoitetut tiedot ja erityisesti valittujen toimintalinjojen kuvauksen sekä selvityksen Euroopan aluekehitysrahaston (EAKR), Euroopan sosiaalirahaston (ESR), Euroopan maatalouden ohjaus- ja tukirahaston (EMOTR), kalatalouden ohjauksen rahoitusvälineen (KOR), koheesiorahaston ja muiden rahoitusvälineiden tuesta suunnitelman toteuttamiseksi.

(5) Yhteisön tukikehys on laadittu yhteisymmärryksessä asianomaisen jäsenvaltion kanssa kumppanuusperiaatetta noudattaen.

(6) Komissio on vakuuttunut, että yhteisön tukikehys on laadittu täydentävyysperiaatetta noudattaen.

(7) Asetuksen (EY) N:o 1260/1999 10 artiklan mukaisesti komissio ja jäsenvaltio varmistavat kumppanuusperiaatetta noudattaen eri rahastojen tukitoimien yhteensovittamisen toisaalta keskenään ja toisaalta Euroopan investointipankin ja muiden olemassa olevien rahoitusvälineiden tukitoimien kanssa.

(8) Euroopan investointipankki on osallistunut yhteisön tukikehyksen laatimiseen asetuksen (EY) N:o 1260/1999 15 artiklan 4 kohdan säännösten mukaisesti.

(9) Koko ohjelmakaudella käytössä oleva yhteisön tuki ja sen vuotuinen jakautuminen ilmoitetaan euroina. Vuotuisen jaon on noudatettava sovellettavia rahoitusnäkymiä. Asetuksen (EY) N:o 1260/1999 7 artiklan 7 kohdan mukaisesti yhteisön tukeen on jo tehty kahden prosentin vuotuinen indeksikorjaus. Tukea voidaan tarkistaa ohjelmakauden puolivälissä ja viimeistään 31 päivänä maaliskuuta 2004 tosiasiallisen hintakehityksen ja suoritusvarauksen jakamisen huomioon ottamiseksi asetuksen (EY) N:o 1260/1999 7 artiklan 7 kohdan ja 44 artiklan 2 kohdan mukaisesti.

(10) Tämän yhteisön tukikehyksen toimintalinjojen käytännön toteuttamistahdin huomioon ottamiseksi varojen jakoa toimintalinjoittain tai tukitoimittain on voitava mukauttaa tarpeiden mukaan ennalta sovituissa rajoissa ja yhteisymmärryksessä asianomaisen jäsenvaltion kanssa,

ON TEHNYT TÄMÄN PÄÄTÖKSEN:

1 artikla

Hyväksytään yhteisön tukikehys, joka koskee tavoitteen 1 kohdealueisiin kuuluvilla Borderin, Midlandin ja Westernin alueilla ja tavoitteen 1 mukaisesti siirtymäkauden tukea saavilla Southernin ja Easternin alueilla Irlannissa 1 päivän tammikuuta 2000 ja 31 päivän joulukuuta 2006 välisenä aikana toteutettavia yhteisön rakenteellisia tukitoimia.

2 artikla

1. Asetuksen (EY) N:o 1260/1999 17 artiklan mukaisesti yhteisön tukikehykseen sisältyy:

a) yhteisön rakennerahastojen ja jäsenvaltion yhteistä toimintaa varten valitut toimintalinjat, niiden erityistavoitteet määrällisesti ilmaistuina, ennakkoarvio niiden odotetusta vaikutuksesta ja niiden johdonmukaisuus talous-, sosiaali- ja aluepolitiikkaan sekä Irlannin työllisyyden kehittämisstrategiaan nähden.

Toimintalinjat ovat seuraavat:

1. Talouselämän infrastruktuurien kehittäminen

2. Työllisyyden ja henkilöresurssien kehittäminen

3. Tuotantosektorin investoinnit

4. Tasapainoinen aluekehitys (Borderin, Midlandin ja Westernin ja Southernin ja Easternin alueet)

5. Maaseudun kehittäminen

6. Sosiaalinen integraatio.

Edellä lueteltujen toimintalinjojen lisäksi toteutetaan erilliset toimenpideohjelmat Peace-ohjelman ja teknisen avun osalta;

b) selvitys toteutettavista toimenpideohjelmista mukaan lukien erityisesti niiden erityistavoitteet ja valitut toimintalinjat;

c) ohjeellinen rahoitussuunnitelma, jossa täsmennetään jokaisen toimintalinjan osalta kullekin vuodelle kustakin rahastosta, tarvittaessa Euroopan investointipankista, ja muista rahoitusvälineistä kohdennettavan rahoitustuen kokonaismäärä sekä Irlannin tukikelpoiset julkiset tai arvioidut yksityiset kokonaismäärärahat. Rahoitussuunnitelmassa on eriteltävä tavoitteen 1 mukaisesti siirtymäkauden tukea saaville alueille tarkoitetut määrärahat.

Yhteisön tukikehykselle rahastoista vuosittain varatun kokonaisrahoitusosuuden on noudatettava sovellettavia rahoitusnäkymiä;

d) yhteisön tukikehyksen täytäntöönpanosäännökset, mukaan lukien nimetty hallintoviranomainen ja järjestelyt kumppanien ottamiseksi mukaan seurantakomiteoihin;

e) täydentävyyden ennakkotarkastus ja tiedot rahoitusvirtojen avoimuudesta;

f) tiedot yhteisön tukikehyksen ja toimenpideohjelmien valmisteluun, seurantaan ja arviointiin tarvittavista määrärahoista.

2. Ohjeellisessa rahoitussuunnitelmassa täsmennetään yhteisön ja asianomaisen jäsenvaltion yhteistä toimintaa varten valituista toimintalinjoista aiheutuvat kokonaiskustannukset, jotka ovat 5442 miljoonaa euroa koko ohjelmakaudella, samoin kuin rakennerahastojen tukeen varatut kokonaismäärärahat, jotka ovat 3172 miljoonaa euroa.

Tästä johtuva kansallinen rahoitustarve, joka on julkisen sektorin osalta 2270 miljoonaa euroa ja yksityisen sektorin osalta 1560 miljoonaa euroa, voidaan kattaa osittain Euroopan investointipankin tai muiden rahoitusvälineiden lainoilla.

Käytettävissä oleva yhteisön kokonaistuki jakautuu rakennerahastojen kesken ohjeellisesti seuraavasti:

>TAULUKON PAIKKA>

Edelleen ohjeellisesti koheesiorahaston tuki, joka lisätään rakennerahastojen tukeen, on 567 miljoonaa euroa ohjelmakaudella 2000-2006.

3. Rahoitussuunnitelmaa toteutettaessa tiettyyn toimintalinjaan liittyvää kokonaiskustannusten tai rahastojen osuuden määrää (koko ohjelmakauden ajalta) voidaan mukauttaa yhteisymmärryksessä jäsenvaltion kanssa enintään 25 prosenttia yhtenäistä ohjelma-asiakirjaa varten rahastoista varatusta kokonaisrahoitusosuudesta tai suuremmasta prosenttiosuudesta edellyttäen, että summa ei ylitä 60:tä miljoonaa euroa, ja noudattaen 1 kohdassa tarkoitettua rahastojen kokonaisrahoitusosuutta.

3 artikla

Tämä päätös on osoitettu Irlannille.

Tehty Brysselissä 28 päivänä heinäkuuta 2000.

Komission puolesta

Michel Barnier

Komission jäsen

(1) EYVL L 161, 26.6.1999, s. 1.